text: Politiet jagter fortsat gerningsmand til skolevold
  27 september 2017 kl. 12.37
  Det er endnu ikke lykkedes at finde frem til den person, som politiet mener er medgerningsmand til et overfald på Sdr. Otting Skole i Haderslev.
  Efter at en 24-årig mand i sidste uge blev varetægtsfængslet i fire uger, sigtet for et overfald på to lærere, er der ikke sket yderligere anholdelser i sagen.
  - Vi leder stadig efter en gerningsmand, som vi vil sigte for overfaldet, siger politikommissær John Weber Pedersen til TV SYD.
  Onsdag i sidste uge kørte en bil med fire mænd ind i skolegården og opsøgte skolens leder. Efterfølgende opstod der noget tumult, hvor to lærere blev skubbet og slået, inden bilen med de fire mænd igen forsvandt.
  
  